Predkladacia správa

Predkladaný materiál je vypracovaný na základe uznesenia vlády SR č. 525 z 13. júna 2001 a jeho cieľom je navrhnúť zmeny v systéme podpory malých a stredných podnikov. Zmeny sa majú dosiahnuť zlepšenou koordináciou, vyššou transparentnosťou a efektívnosťou vynakladania prostriedkov na podporu malého a stredného podnikania a s cieľom pomôcť malým a stredným podnikateľom v rýchlejšom rozvoji.

Malé a stredné podnikanie v SR dosiahlo v niektorých parametroch, ako je napríklad podiel na HDP a podiel na zamestnanosti, výsledky blížiace sa k stavu v štátoch EÚ. 

Kategorizácia MSP je nanovo definovaná v zákone o štátnej pomoci. Táto je úplne zhodná s odporúčaním Európskej komisie č.96/280/ES z 3. apríla 1996, ktorá sa týka malých a stredných podnikov. Týmto došlo k plnej harmonizácii definície MSP v Slovenskej republike a EÚ. 

Na rozdiel od hore uvedených parametrov pri porovnávaní s krajinami Európskej únie nemôžme byť spokojní so systémom hodnotenia podpory MSP.

V súčasnosti v SR existuje veľký počet podporných programov s rôznym zameraním, ktoré sú poskytované rôznymi rezortmi a inštitúciami. Neexistujú porovnávacie kritéria, ktoré by aspoň čiastočne umožňovali hodnotiť efektívnosť jednotlivých programov a neexistuje ani koordinácia medzi jednotlivými rezortmi a inštitúciami. To spôsobuje ťažkopádnosť celého podporného systému, jeho roztrieštenosť a neprehľadnosť.

Všetky tieto problémy boli konštatované a diagnostikované v materiáli „Návrh zmien v systéme podpory malého a stredného podnikania, ktorými by sa posilnili princípy transparentnosti a efektívnosti foriem podpory“, ku ktorému bolo prijaté uznesenie vlády SR č. 833 zo dňa 9. septembra 1999. Vzhľadom na to, že napriek prijatému uzneseniu nedošlo k výrazným pozitívnym zmenám, je potrebné, aby jednotlivé rezorty urobili odpočet plnenia navrhnutých opatrení.

Pretože neexistujú analytické podklady nemôže tento materiál jednoznačne zasiahnuť do štruktúry podporných programov, resp. ich rušenia. Taktiež extrémne krátky čas na predloženie neumožňuje tomuto materiálu ísť do detailného hodnotenia jednotlivých programov. Vzhľadom na uvedené, je cieľom tohto materiálu a v ňom navrhovaných opatrení, naštartovať proces, ktorého výsledkom bude v čo najkratšom období zavedenie porovnateľného systému hodnotenia efektívnosti programov v rámci jednotlivých rezortov a koordinovaného navrhovania nových, resp. útlmu už existujúcich programov.

Všeobecne môžeme konštatovať, že:
1.	Súčasný systém podpory malého a stredného podnikania je rozdrobený tak z organizačného a inštitucionálneho hľadiska, ako aj z hľadiska nasmerovania tokov finančných prostriedkov na realizáciu jednotlivých programov podpory MSP.
2.	Dochádza k prílišnému narastaniu počtu programov pre podporu MSP (pričom nie vždy ide o explicitnú podporu MSP), ktorých realizáciu popri Ministerstve hospodárstva zastrešujú najmä Ministerstvo výstavby a regionálneho rozvoja, Národný úrad práce, Slovenská záručná a rozvojová banka, ako aj Ministerstvo pôdohospodárstva.
3.	S akceleráciou prístupového procesu SR k EÚ prišlo k zvýšeniu nekoordinovanosti pri budovaní inštitucionálneho rámca nových štruktúr.
4.	V súčasnosti neexistuje jednotná, nespochybniteľná a transparentná databáza o vývoji sektoru MSP, ktorá by pokrývala všetky aspekty vývoja MSP a ktorá by tvorila základ pre analýzu vývoja MSP, formuláciu politiky podpory MSP a hodnotenie úspešnosti vynaložených prostriedkov.
5.	Negatívne pôsobí i absencia kritérií a celkového systému pre hodnotenie efektívnosti vynaložených zdrojov. Vyhodnocovanie v súčasnom systéme je väčšinou robené buď nepriamo - cez základné ukazovatele vývoja MSP, alebo inštitúciami, ktoré ich realizovali, na základe nekontrolovaných, alebo nekontrolovateľných kritérií.

V záujme zvýšenia konzistentnosti, transparentnosti a efektívnosti systému podpory malého a stredného podnikania je preto potrebné okrem navrhnutých opatrení v uznesení vlády SR k tomuto materiálu zvážiť aj nasledujúce opatrenia:

1.	V oblasti formulácie politiky podpory malého a stredného podnikania:
•	v rámci pripravovanej novelizácie zákona č. 347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov explicitne zakotviť zodpovednosť MH SR za formulovanie politiky podpory MSP a základných princípov prípravy a realizácie jednotlivých programov podpory MSP
•	definovať deľbu kompetencií v oblasti malého a stredného podnikania medzi zainteresovanými ministerstvami a samosprávou  najmä s dôrazom na zabránenie prelínaniu politiky podpory malého a stredného podnikania a politiky regionálneho rozvoja, ale aj ostatných nástrojov hospodárskej politiky

2.	V oblasti implementácie programov na podporu malého a stredného podnikania:
•	zodpovednosťou za implementáciu programov podpory malého a stredného podnikania poveriť jednu inštitúciu, ktorá by koordinovala aj činnosť ostatných implementačných agentúr a organizácií
•	Pripraviť k tomu potrebné organizačné, inštitucionálne a legislatívne zmeny

3.	V oblasti monitorovania a vyhodnocovanie efektívnosti programov podpory malého a stredného podnikania:
•	v spolupráci zainteresovaných rezortov a inštitúcií (Štatistický úrad SR, Ministerstvo hospodárstva, Ministerstvo vnútra, Ministerstvo financií, Ministerstvo výstavby a regionálneho rozvoja, Ministerstvo práce, sociálnych vecí a rodiny, Národný úrad práce, Národná agentúra pre podporu malého a stredného podnikania, Slovenská záručná a rozvojová banka) pripraviť návrh komplexného systému zberu a vyhodnocovania informácií o vývoji malého a stredného podnikania
•	výstupy uvedeného systému použiť pri hodnotení úspešnosti: 1. politiky podpory malého a stredného podnikania, 2. jednotlivých inštitúcií zodpovedných za jej implementáciu a 3. Jednotlivých realizovaných programov podpory malého a stredného podnikania
•	na základe výsledkov tohoto hodnotenia navrhovať pokračovanie, zmeny, prípadne návrhy na zrušenie jednotlivých programov.